Resolució de 30 de novembre de 2016, d'estimació parcial de la Reclamació 222/2016
Còpia del pressupost de la Festa Major local de 2016, i de cadascuna de les activitats.
Previsió d'ingressos i despeses.
El dret a la informació dels electes locals en relació amb la informació de la seva corporació local es regeix per allò regulat a la Llei Municipal i del Règim Local de Catalunya, i subsidiàriament, per la normativa de transparència, que afegeix una nova via de defensa i garantia del seu dret davant d'aquesta Comissió.
La reclamació només es pot fonamentar en la desestimació total o parcial d'un accés a informació prèviament sol·licitat, o en la manca de lliurament material d'aquesta.
En conseqüència, l'objecte de la reclamació no pot excedir allò sol·licitat prèviament a l'Administració.
L'objecte d'aquesta reclamació és l'obtenció de còpia del pressupost global previst per a la Festa Major, i el pressupost desglossat previst per a cadascuna de les activitats, sense que es pugui ampliar durant la tramitació de la reclamació a altra informació, com les factures o tiquets justificatius de les despeses.
El pressupost d'ingressos i despeses de la Festa Major i el de cada activitat, en la mesura en què existeixi i estigui en poder de l'Administració, tant si l'ha realitzat el mateix Ajuntament com si l'ha elaborat alguna entitat col·laboradora, és informació pública i la persona reclamant té dret a obtenir-ne la còpia que sol·licita.
L'Administració reclamada rau dins l'àmbit d'aplicació de l'LTAIPBG i, per tant, està obligada a facilitar l'accés a la informació pública de què disposi, i de conformitat amb els articles 72 i seg. LTAIPBG, la GAIP és competent per atendre les reclamacions que s'adrecin contra ella en matèria d'accés a informació pública.
Des del punt de vista subjectiu, la reclamació es presenta per una persona electe local, en nom d'un grup municipal, i fa referència a informació de l'Ajuntament al qual pertany.
La GAIP té competència de la GAIP per actuar com a òrgan de garantia del dret d'accés a la informació de les persones electes locals, ja que l'apartat segon de la disposició addicional primera LTAIPBG estableix que l'accés a la informació pública en les matèries que tenen establert un règim especial d'accés és regulat per llur normativa específica i, amb caràcter supletori, per aquesta llei.
Les sol·licituds d'informació dels membres de les corporacions locals sobre matèries de l'administració respectiva constitueixen un cas d'aplicació d'aquesta disposició, ja que tenen un règim especial d'accés.
Concretament, l'article 164 del Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya (TRLMRLC), regula el dret a la informació dels membres de les corporacions locals.
El d'aquest precepte és el règim especial que cal aplicar preferentment en aquest cas.
La regulació que fa el TRLMRLC del dret d'accés de les persones electes locals no abasta cap règim específic de garantia, com sí que ho fa l'LTAIPBG en els seus articles 39 a 44, preveient una via, addicional i potestativa, alternativa o successiva al recurs de reposició i prèvia, si es vol, a la tutela judicial, que és la del recurs davant aquesta Comissió com a via accessible, gratuïta i ràpida per a obtenir una tutela efectiva del dret d'accés.
No hi ha dubte, doncs, que l'LTAIPBG ofereix una regulació no prevista al TRLMRLC que millora i completa un règim de garantia a l'accés a la informació per part d'uns actors en els què, a més, aquest dret està reforçat per la seva condició d'electes locals i per l'exercici de les funcions institucionals que com a tals han d'exercir en el marc de la seva Corporació ( ius in officium ).
Així, el dret a la informació d'aquests electes locals és un dret instrumental per a l'exercici del dret fonamental a la participació establert a l'article 23.2 de la Constitució, i precisament per aquesta raó, el dels electes és un règim especial d'accés a la informació reforçat, al qual li són d'aplicació supletòria les millores en el règim d'accés a informació pública que hagi innovat l'LTAIPBG, com és el cas de la via de reclamació davant d'aquesta Comissió.
D'acord amb això, i tenint en compte que la reclamació reuneix els requisits establerts per l'LTAIPBG i pels Manuals aprovats per la GAIP, és admissible a tràmit.
Les reclamacions davant d'aquesta Comissió només es poden fonamentar en la desestimació total o parcial d'un accés a informació prèviament sol·licitat, o en la manca de lliurament material de la informació.
Com a conseqüència, l'objecte de la reclamació no pot excedir l'objecte de la sol·licitud d'accés prèvia.
En aquest cas, l'objecte d'aquesta reclamació és l'obtenció de còpia del pressupost global previst per a la Festa Major, i el pressupost desglossat previst per a cadascuna de les activitats, sense que es pugui ampliar durant la tramitació de la reclamació a altra informació, com sembla fer el darrer escrit de la persona reclamant (antecedent 15), en demanar l'accés a les factures o tiquets justificatius de les despeses.
Dels antecedents 2, 4 i 6 es desprèn que, tant en la sol·licitud d'informació com en els successius escrits a l'Ajuntament reclamant-ne la resposta, així com en la fonamentació de la Reclamació (antecedent 7), la persona reclamant ha insistit en que la informació que demana, i que no li ha estat proporcionada, és el pressupost previst al juliol per a les Festes que s'haurien de celebrar el mes següent; no pas la liquidació d'aquesta partida, és a dir, la relació de despeses efectivament realitzades, sinó la previsió tant de despeses com d'ingressos, desglossat per a cadascuna de les activitats.
De l'antecedent 15 es desprèn que el grup municipal té la intenció de demanar posteriorment, al mes de novembre, la liquidació de la partida, per tal de comparar les previsions amb la despesa realitzades amb la despesa finalment liquidada.
En la primera resposta que la persona reclamant rep de l'Ajuntament, el 25 de juliol (antecedent 3), es fa constar literalment que "totes les activitats de la Festa Major ja estan programades i la majoria d'elles ja tenen un import assignat d'acord amb les propostes econòmiques que s'han anat rebent", tot i reconèixer que "hi ha aspectes tècnics o logístics que incideixen en el cost econòmic d'alguna activitat que encara no estan tancats, i per això, encara no disposem del pressupost total de la festa".
Segons afirma la persona reclamant (antecedents 4 i 6) i no desmenteix l'Ajuntament, el regidor responsable de Cultura i Festes Populars li hauria confirmat i així se li hauria respost en el Ple municipal de 23 de juliol que els pressupostos per a les activitats ja estarien elaborats.
Aquesta informació, el pressupost d'ingressos i despeses previst pel govern municipal amb anterioritat a la celebració de la Festa Major, global i desglossat per a cada activitat, és el que és objecte de sol·licitud prèvia i de posterior reclamació, i en la mesura en què existeixi i estigui en poder de l'Administració, tant si l'ha realitzat el mateix Ajuntament com si l'ha elaborat alguna entitat col·laboradora, és informació pública i la persona reclamant té dret a obtenir-ne la còpia que sol·licita.
En conseqüència, la reclamació no es pot donar per satisfeta extemporàniament amb la informació facilitada per l'Administració, ja que aquesta conté la indicació de la despesa global final realitzada en relació amb cada activitat, i no la previsió que se n'havia fet, tant de despesa com d'ingressos.
Sobre la base dels antecedents i fonaments jurídics exposats, el Ple de la GAIP, en la sessió de 30 de novembre de 2016, resol per unanimitat: